De unde are Cristi Borcea 2 milioane de lei pentru cauțiune? Afaceri de milioane de euro cu statul, ba chiar și cu penitenciarul unde a fost închis

Cristi Borcea, fostul patron al Dinamo care a făcut patru ani de închisoare pentru delapidarea clubului pe care îl deținea, a plătit vineri o cauțiune de două milioane de lei la DIICOT într-un nou dosar de evaziune fiscală. O sumă semnificativă pentru România. De unde a avut fostul om de fotbal acești bani?

Borcea și-a clădit un consorțiu de companii plecând de la o afacere cu butelii de gaz în satul natal. În timp, el a ajuns să încaseze bani prin contracte chiar de la statul român, chiar și când se afla în închisoare. Și nu puțin, ci circa două milioane de euro, potrivit Libertatea.

Culmea afacerilor: o firmă a sa a livrat gaze naturale către Penitenciarul Poarta Alba fix când Cristi Borcea era încarcerat în acel penitenciar. E drept că suma era mică, circa 3.000 de lei, dar arată disponibilitatea lui Cristi Borcea de a face afaceri în orice condiții.

Borcea a devenit o figură publică în anii 2000, când a intrat în conducerea lui Dinamo, unde a și ajuns ulterior acționar. Dacă în Top 300 Capital din 2007 Borcea figura cu o avere estimată la 15-17 milioane de dolari, în 2013 estimarea era de 50 de milioane de euro, cea mai profitabilă afacere fiind cea cu transportul și distribuția de gaz lichefiat. El investise și în turism și procesarea de carne.

Afacerile i-au mers însă lui Borcea și după 2014, anul în care a fost condamnat definitiv la șase ani și jumătate de închisoare într-un dosar DNA.

Una dintre afacerile care îi aduc lui Cristi Borcea profituri majore an de asta este GASPECO L&D, abonată la contracte cu statul român. Potrivit Libertatea, pe lista clienților care s-au încălzit cu GPL de la Gaspeco se mai află Tribunalele din Arad și Brăila, Parchetul din Buzău și Tulcea, IJP Constanța, instituții de jandarmi și grăniceri.

Sursa citată arată că un mic centru de asistență socială din Călărași consumă de 3 ori mai mult GPL de la Borcea decât un spital municipal de 6 ori mai mare.

Cât timp a stat în închisoare, Borcea a încasat de la statul român, prin firmele pe care le controlează, nu mai puțin de 1,4 milioane de euro, potrivit DigiSport, care enumeră printre clienții firmelor sale companii de stat aflate în dificultate financiară sau extrem de ineficiente precum Poșta Română, Compania de Drumuri, CFR, RATB și RAAPPS.

Omul care este interfața lui Borcea în afaceri a fost mama sa, Elena Borcea, potrivit Termene.ro, care arată într-o analiză că TRANSPECO LOGISTICS AND DISTRIBUTION SA, societate specializată în transportul produselor petroliere, i-a adus lui Borcea în 2014 un profit de de 33 de milioane de lei.

Tot atunci, firma CRIMBO GAS 2000, specializată în vânzarea de gaz lichefiat, a adus un profit net de aproape 7 milioane de lei, în timp ce compania care gestionează ștradul Crângași din București a fost vândută, potrivit Libertatea, cu un milion de euro în acest an.

Context (sursa: Agerpres):

DIICOT a stabilit vineri că omul de afaceri Cristian Borcea trebuie să plătească o cauţiune de 2 milioane de lei, el fiind pus sub acuzare într-un dosar de evaziune fiscală şi spălare de bani, în care sunt implicaţi şi foşti directori de la Rompetrol.

Fostul finanţator al Clubului Dinamo Cristian Borcea a fost adus vineri seara la sediul DIICOT, unde a fost audiat mai multe ore, după care procurorii au decis ca el să fie cercetat în libertate, sub control judiciar pe cauţiune.

DIICOT susţine că, în intervalul ianuarie 2010 – octombrie 2013, o grupare a acţionat coordonat, pe două circuite fictive, în scopul înregistrării în contabilitate de cheltuieli nereale (ce a avut drept rezultat denaturarea masei impozabile cu consecinţa sustragerii de la plata unor taxe şi impozite către bugetul de stat) şi spălării sumelor de bani astfel rezultate, prin intermediul unor contracte fictive de prestări servicii, comision, achiziţii nereale sau transferuri financiare interne/externe.

Grupul infracţional a fost constituit de către Vitalie Burcă, Dmitry Grigoryev (fost vicepreşedinte şi chief financial officer la Rompetrol Group) şi Sergey Vassilyev, activitatea acestuia fiind sprijinită, printre alţii, de Zhakenov Askar (fost chief information officer la Rompetrol Group).

În acest mecanism evazionist au fost implicaţi şi reprezentanţii unor societăţi beneficiare (care aveau relaţii contractuale cu firme din grupul Rompetrol), printre care şi Cristian Borcea.

Foto: Cristi Borcea (InquamPhotos / Octav Ganea)